**respirații de primăvară**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

drumurile sunt ninse până la ocean

pe aici plouă cu incertitudini

flori multicolore își deschid mirările pe trupul tău verde

mugurii mici stau să pleznească

a primăvară

mi-e foame de ei

mi-e sete de tine

te-aș cuprinde în cupa inimii

ghiocel firav tânjind după soare

iubește-mă cu pasiune

să nu te uit niciodată

la pieptul meu

uită de lume

să petrecem această clipă împreună

nu contează cât de repede trece

nu vom măsura ziua în ore

minute

apusuri

dispneici vom număra respirații

să fie cât mai lung răsăritul

peste ani

vom îngenunchia sub orizontul timpului

rugându-ne ca urmele noastre să nu fie șterse

de lacrima ploii de martie

nici de ploaia rece din noiembrie

la mulți ani primăvară

\*\*\*

vântul trece prin ungherele timpului

ca o promisiune a întoarcerii

mi-ai sădit în inimă un bulb îndărătnic

de liniște și neliniște

o floare al cărei nume nu-l va ști nimeni niciodată

tu numai

cel care mi-ai botezat ființa cu atingeri delicate

desprimăvărându-mă

te-aș trăi ca pe un anotimp prea mult așteptat

sub sărutul tău mi-ar înverzi

tâmplele

umerii

buzele

pântecul ca o livadă cu meri ce-și ning florile pe palmele Domnului

iubește-mă cu pasiune

să nu regret că primăverile calcă desculțe prin sufletul meu

mereu grăbite

mereu capricioase

păstrează-mă la pieptul tău

să uit de lume

îți cer o mie de ani de pace

în dar de ziua mea

ioan grigoraș liliana trif